Amnestietydperk vir vuurwapeneienaars moontlik uitgestelArgieffoto: SAPD Dit het Woensdag aan die lig gekom dat die amnestietydperk vir vuurwapeneienaars, om hul ongelisensieerde wapens in te handig, waarskynlik uitgestel gaan word. Die tydperk sou van 1 April tot 20 September 2017 strek. Dit word egter uitgestel omdat LP’s nie genoeg tyd gehad het om voor te berei vir die proses nie. Nathi Nhleko, minister van polisie, het ŉ voorlegging aan die kabinet en die portefeuljekomitee vir polisie gedoen oor die amnestietydperk ingevolge die Wet op Vuurwapenbeheer. “Die amnestie sal die omloop van onwettige vuurwapens verminder, wat sal lei tot ŉ afname in kontakmisdade,” het Nhleko gesê. Die misdaadstatistiekverslag vir die trimester van 2016/17 toon aan dat daar tussen 1 April en 31 Desember 2016 ŉ afname in alle kontakmisdade, behalwe roof met verswarende omstandighede (op met 6,1%), kaping (op met 14,9%) en sakeroof (op met 6,5%), was. Nhleko het aangevoer die vorige twee amnestietydperke waarin wapeneienaars hul onwettige vuurwapens by polisiestasies kon inhandig sonder om vervolg te word, positiewe resultate opgelewer het. In 2005 is 33 823 vuurwapens uit sirkulasie gehaal en in 2010 meer as 11 880 vuurwapens. Die vuurwapens is vrywillig ingehandig. Leon Rabie, hoof van die polisie se strategiebestuur, het gesê verskeie stelsels moet gereed wees voor die amnestietydperk in werking kan tree. Mense sal dan hul wapens by die beamptes aan diens kan inhandig en ŉ strokie vir die wapen en ammunisie word uitreik. Rabie het verduidelik daar moet beter stelsels in plek wees om seker te maak rekord word gehou van elke vuurwapen wat ingehandig word, sodat van die wapens nie net verdwyn nie. Hy het gesê daar moet ook duidelike tydperke vir die vernietiging van die wapens uiteengesit word en die wapens moet ballisties getoets word om vas te stel of dit nie voorheen tydens ŉ oortreding gebruik is nie. Rabie het gesê die wapens sal dan na ŉ provinsiale stoorplek geneem word en dan na ŉ nasionale stoorplek waar dit uiteindelik vernietig sal word. LP’s het dié plan verwelkom maar gesê ingevolge die Wet op Vuurwapens moet die parlement eers die amnestietydperk goedkeur en dit is onwaarskynlik dat dit teen 1 April sal plaasvind. Francois Beukman, woordvoerder van die komitee, het gesê die komitee se verslag sal waarskynlik teen Mei in die nasionale vergadering bespreek word. Beukman het ook gesê die polisie moet die nodige stappe volg om te verseker beamptes wat verantwoordelik is vir hierdie vuurwapens is geskik vir die werk en dat die integriteit van die proses so behoue bly.